বাংলাদেশের লোকজশিল্প-মৃৎশিল্প-কারুশিল্প এখন মৃতপ্রায়। বাণিজ্যিক ক্ষেত্র না তৈরি হওয়ায় নতুন করে এই শিল্পক্ষেত্রে কেউ আসছে না। এখন যারা কাজ করছেন তারাই এই শিল্পের শেষ প্রজন্ম হিসেবে চিহ্নিত করা চলে। দেশজ শিল্পের মার্কেট তৈরি না হওয়ার অন্যতম কারণ খুব স্বল্পমূল্যে চীনা পণ্যে বাজার ভরে যাওয়া। আগে যেখানে শিশুদের খেলনা-সামগ্রীর জন্যে আমাদের নিজস্ব দেশজ-শিল্পের বিকল্প ছিল না, সেখানে এখন খুব কমমূল্যে আধুনিক প্রযুক্তি-সংবলিত শিশুদের খেলনা রপ্তানি করা হচ্ছে চীন থেকে। শিশুরা রঙচঙা, শব্দযুক্ত এসব খেলনায় আকৃষ্ট হচ্ছে বেশি। খেলনার বাইরে যে-সকল নিত্য প্রয়োজনীয় জিনিস তৈরি করত লোকশিল্পীরা, তারও কদর পড়ে গেছে। গ্রামে-গঞ্জে ৪০০ থেকে ১ হাজার টাকায় চার্জার ফ্যান পাওয়া যাচ্ছে, ফলে কেউ আর হাত-পাখা কিনছে না। যারা হাত-পাখা শিল্পের সঙ্গে জড়িত তারা অন্যপেশায় যেতে বাধ্য হচ্ছে। ডিজিটাল প্রিন্ট এসে কারুশিল্পীদের অবস্থাও শোচনীয় হয়ে উঠেছে। কারুশিল্পী মৌলুদা বেগমের বাসায় গিয়ে আমি দেখেছি, কয়েকশ প্রতিকৃতি বাঁধানো অবস্থায় নষ্ট হচ্ছে, তিনি ক্রেতা পাচ্ছেন না। তিনি আগে কয়েকশ ছেলে-মেয়েদের প্রশিক্ষণ দিতেন, এখন আর কেউ যায় না। এই বাস্তবতা এখন দেশজ-শিল্পের প্রতিটা ক্ষেত্রেই।